ΓΡΑΠΤΗ ΕΡΩΤΗΣΗ E-3896/97 υποβολή: Joaquνn Sisσ Cruellas (PPE) προς την Επιτροπή (11 Δεκεμβρίου 1997)

Θέμα: Μείωση του ΦΠΑ στους τομείς με έντονη απασχόληση εργατικού δυναμικού

Η πρόταση του Επιτρόπου Mario Monti να εισαγάγει δοκιμαστικά μειωμένο ΦΠΑ για ορισμένους τομείς με έντονη απασχόληση εργατικού δυναμικού έγινε δεκτή με μεγάλη ικανοποίηση από τους δυνάμει ενδιαφερόμενους τομείς, των οποίων οι εκπρόσωποι τόνισαν τα θετικά αποτελέσματα που το μέτρο αυτό θα μπορούσε να έχει στην απασχόληση. Η Ευρωπαϊκή Ένωση Βιοτεχνίας και Μικρομεσαίων Επιχειρήσεων (UEAPME), η Συνομοσπονδία των Εθνικών Ενώσεων Ξενοδοχείων, Εστιατορίων, Καφενείων και άλλων ανάλογων εγκαταστάσεων της Ευρωπαϊκής Ένωσης και του ευρωπαϊκού οικονομικού χώρου (HOTREC) καθώς και η Ευρωπαϊκή Ομοσπονδία Βιομηχανίας και Κατασκευών (FIEC) εκδήλωσαν αισιοδοξία απέναντι στο ενδεχόμενο γενικευμένης εφαρμογής μειωμένου ΦΠΑ για τις υπηρεσίες τους, κρίνοντας ότι αυτό θα ενίσχυε την ικανότητά τους να δημιουργήσουν θέσεις εργασίας και να αμβλύνουν τον ανταγωνισμό τρίτων χωρών μειώνοντας ταυτόχρονα τη φορολογική ανταγωνιστικότητα μεταξύ των κρατών μελών της Ένωσης.

Εξετάζει η Επιτροπή αυτή τη στιγμή τη δυνατότητα να μειώσει το ΦΠΑ για ορισμένες υπηρεσίες, μέσω της έγκρισης μιας πρότασης οδηγίας;

Είναι σε θέση η Επιτροπή να μας πει ποιοί είναι οι τομείς που, κατ' αρχήν, θα μπορούσαν να ευεργετηθούν από την πρότασή της και να διευκρινίσει εάν προτίθεται να εισαγάγει τη γενικευμένη εφαρμογή ενός μειωμένου ποσοστού ΦΠΑ για όλες τις υπηρεσίες τους;

Απάντηση του κ. Monti εξ ονόματος της Επιτροπής (13 Φεβρουαρίου 1998)

Οι απόψεις της Επιτροπής σχετικά με τη γραπτή ερώτηση του Αξιότιμου Μέλους βρίσκονται λεπτομερώς στην ανακοίνωσή της προς το Συμβούλιο «δημιουργία θέσεων εργασίας. Δυνατότητα μειωμένου ποσοστού ΦΠΑ σε υπηρεσίες υψηλής έντασης εργατικού δυναμικού για δοκιμαστική περίοδο και σε προαιρετική βάση» ((SEC(97) 2089 τελικό )).

Στην ανακοίνωση αυτή, η Επιτροπή αποφαίνεται ότι οι υπηρεσίες που εντοπίζονται για πιθανή εφαρμογή μειωμένου ποσοστού ΦΠΑ για τομείς υψηλής έντασης εργατικού δυναμικού θα πρέπει να είναι πραγματικά υψηλής έντασης εργατικού δυναμικού, να παρέχονται απευθείας στους καταναλωτές, κυρίως εκείνες που χρησιμοποιούν ανειδίκευτο εργατικό δυναμικό, κατ' εξοχήν σε τοπική βάση (ώστε να αποφευχθεί το πρόβλημα των στρεβλώσεων του διασυνοριακού εμπορίου) καθώς και εκείνες όπου υπάρχει ο ισχυρότερος θεσμός μεταξύ μείωσης των τιμών και πρόσθετης ζήτησης και απασχόλησης.

Η Επιτροπή υποδεικνύει ότι οι ακόλουθες κατηγορίες φαίνεται να προσφέρουν την καλύτερη δυνατότητα για τη δημιουργία θέσεων εργασίας και ότι τα κράτη μέλη θα μπορούσαν, εφόσον η προσέγγιση της Επιτροπής γίνει δεκτή από το Συμβούλιο, να επιλέξουν μεταξύ των ακόλουθων τομέων:

- υπηρεσίες επισκευών ενσωμάτων κινητών αγαθών (περιλαμβανομένων των δικύκλων αλλά αποκλειομένων άλλων μέσων μεταφοράς) 7

- εργασίες επισκευής και ανακαίνισης σε συγκροτήματα κατοικιών (πλην των νέων κατασκευών) 7

- πάρκα αναψυχής, υπηρεσίες καθαρισμού, καθαριστήρια και εργασίες που παρέχονται κατ' οίκον, η πρόνοια για νέους, άτομα με ειδικές ανάγκες, ηλικιωμένους ή αναπήρους.

Μέχρι στιγμής, η Επιτροπή δεν προβλέπει τη γενική εφαρμογή μειωμένου ποσοστού ΦΠΑ για όλες τις υπηρεσίες με υψηλή ένταση εργατικού δυναμικού.